ประธานสภาผู้แทนราษฎร เตรียมเปิดประชุมสภาผู้แทนราษฎรในอีก 2 สัปดาห์นี้
นายชวน หลีกภัย ประธานสภาผู้แทนราษฎร กล่าวถึงการประชุมเพื่อพิจารณาร่างพระราชบัญญัติงบประมาณรายจ่ายประจำปีงบประมาณ 2565 ว่า จะมีการเปิดประชุมภายในอีก 2 สัปดาห์ ระหว่างวันที่ 18-20 สิงหาคมนี้ โดยร่างพระราชาบัญญัติงบประมาณฯ ถือเป็นเรื่องที่สภาผู้แทนราษฎรต้องให้ความสำคัญ นอกจากนี้ ยังมีญัตติขอเปิดอภิปรายไม่ไว้วางใจของฝ่ายค้านที่ยังไม่ได้เสนอมาอีก ซึ่งเมื่อเสนอมาก็ต้องรับเรื่องทันทีเพราะสมัยประชุมจะมีถึงวันที่ 18 กันยายนนี้ สำหรับมาตรการการป้องกันโรคโควิด -19 ในการประชุมพิจารณางบประมาณฯ นั้น เจ้าหน้าที่ทำหน้าที่คัดกองบุคคลเข้ามาในอาคารรัฐสภาอย่างเข้มงวดทุกวันและทุกฝ่ายต้องรายงานผลให้ตนเองทราบทุกวัน ซึ่งพบว่ามีผู้ติดเชื้อโควิด-19 เป็นระยะๆ ซึ่งเห็นใจเจ้าหน้าที่และข้าราชการที่ต้องเดินทางมาทำงานโดยรถประจำทาง จึงได้หารือกับเลขาธิการสภาผู้แทนราษฎร ให้มีแนวทางการปฎิบัติงานที่บ้านพัก (work from home) ให้มากที่สุด แต่เมื่อเปิดสมัยประชุมเจ้าหน้าที่ที่เกี่ยวข้องก็ต้องมาทำงาน ดังนั้นต้องดำเนินมาตรการป้องกันที่เข้มข้น ประธานสภาผู้แทนราษฎร ยังกล่าวถึงความขัดแย้งของฝ่ายค้านในเรื่องการพิจารณางบกลางของร่างพระราชบัญญัติงบประมาณฯ ว่า เป็นเรื่องของคณะกรรมาธิการฯ ที่มีความเห็นต่างกัน รวมถึงกรณีที่พรรคก้าวไกลออกมาระบุว่า การแก้ไขรัฐธรรมนูญในร่างของพรรคประชาธิปัตย์จะมีการทอดแทรกประเด็นการเลือกตั้งในวาระที่ตกไปนั้น ประธานสภาผู้แทนราษฎร กล่าวว่า เป็นเรื่องของคณะกรรมาธิการแก้ไขรัฐธรรมนูญที่จะต้องหารือกันให้ตกผลึก แล้วนำเสนอเข้าสู่การพิจารณาในวาระ 2 และวาระ 3